Haustfundur Félags eldri borgara haldinn í Þorlákssetri 1. sept. kl. 14:00. 95 - 100 manns mættu á fundinn.

1. Formaður Gísli Garðarsson setti fund og bauð gesti velkomna, hann bað fundarmenn að minnast látinna félaga, lúta höfði í þögn litla stund.

2. Gísli bað Kristínu Dagbjartsdóttur að vera fundarstjóra og Sæunni Freydísi Grímsdóttur að vera fundarritara. Fundurinn samþykkti það.

3. Fundarstjóri minnist á að þetta er 33. starfsár félagsins og konur hafi verið formenn öll árin þar til s.l. vetur að Gísli Garðarsson varð fyrsti karlkyns formaður félagsins.

4. Gísli Garðarsson fer yfir vetrardagskrána sem er fjölbreytt og nokkur nýbreytni í henni þessu sinni, helst má telja:

5. Stólaleikfimi mun verða á föstudögum kl. 16:00 undir stjórn Hildigunnar Hjörleifsdóttur sem kynnti sig og sagðist ekki vita hvort kalla mætti þátt sinn stólaleikfimi, það kæmi í ljós hvað best kæmi út, hún hvatti fólk til að koma og prófa.

6. Djúpslökun verður með leiðsögn Grétu Berg eftir stólaleikfimina um kl. 17:00.

7. Línudansinn á þriðjudögum kl. 17:30 verður nú með nýjum leiðbeinanda Eyþóri Erni Óskarssyni sem stofnaði danshópinn Dönsum saman á Selfossi sem starfað hefur í nokkur ár.

8. Nokkur tilfærsla er á föstum liðum í starfi félagsins eins og að Boccia verður á miðvikudags- og fimmtudagsmorgnum.

Fræðsla og spjall flytst frá fimmtudagsmorgni til miðvikudags kl. 13:00.

9. Gísli fór yfir verkefnastöðu félagsins:

Fyrst nefndi hann að brunastiginn og dyrnar út eru nánast tilbúin, hægt er að ganga um dyrnar og stigann.

Húsfundur var haldinn með eigendum hússins þar sem ákveðið var að 2 stæði væru fyrir fatlaða, eitt fyrir framan og eitt fyrir aftan húsið, þau verða háþrýstihreinsuð og máluð. Komið er tilboð í málninguna um 70.000 kr.

Einnig ætti að setja útiljós aftan við húsið.

Búið væri að mála gula gangstéttarbrún fyrir framan svo þar ætti öllum að vera ljóst að ekki ætti að leggja.

10. Gísli benti á ljósmyndir á veggjum sem væru eftir Sigurbjörn (Bjössa) Bjarnason en hann þekkja margir og hann mun skipta út myndum nokkuð oft.

11. Kynntir fastir liðir í dagskrá vetrarins.

a Sæunn kynnti Bókmenntahópinn sem er á mánudögum eins og verið hefur sem hyggur á að svipað fyrirkomulag og í fyrra, óskaði eftir að fólk kæmi og reyndi hvernig því líkaði í hópnum. Bókmenntahópurinn byrjar 12. sept. kl. 10:00. Anna Jórunn Stefánsdóttir sér um hópinn með Sæunni en til vara eru þau Kristín Dagbjartsdóttir og Þórður Garðarsson sem stjórna munu hópnum 19. sept. þegar aðalstjórnendur verða fjarverandi.

b Gönguhópurinn er eins og áður undir stjórn Jónu Einarsdóttur sem hefur fengið til liðs við sig þær Kristínu Egilsdóttur og Ragnheiði Þorgilsdóttur.

c Sundleikfimin byrjar miðvikudaginn 7. sept. á Heilsustofnun.

d Jóga verður undir stjórn Ellenar Scheving Halldórsdóttur á miðvikudögum kl. 17-18.

e Púttið verður á sínum tíma í Hamarshöllinni kl. 10:00 og byrjar 9. sept. nema nú fyrst meðan gott veður helst til útiveru boðar Jóhann þátttakendur upp í Gufudal kl. 10:30 til að pútta á grasi.

Fundarstjóri segir frá blöðum sem þátttakendur skrái sig á fyrir Línudans, Sundleikfimi, Jóga, Útskurð, Stólaleikfimi og Djúpslökun.

Gestur fundarins:

Svanur Jóhannesson segir frá Listvinafélaginu í Hveragerði sem tengist upphaflega Félagi eldri borgara en sumarið 2011 var sýning í Þorlákssetri sem nefndist Hveragerði vin skáldanna. Haustið 2012 var síðan stofnað Listvinafélag Hveragerðis. Önnur sýning, farandsýning með sömu skáldum þeim Jóhannesi úr Kötlum, Kristmanni Guðmundssyni, Gunnari Benediktssyni,, Kristjáni frá Djúpalæk, Helga Sveinssyni og Valdísi Halldórsdóttur var opnuð í Sunnumörkinni en hún endaði uppi í Sundlaug og helmingur á Heilsustofnun en sýningin er öll á Heilsustofnun í dag.

Síðastliðin 2 ár hefur verið unnið að útisýningu og með áðurnefndum 6 skáldum og að auki þrem öðrum, þeim Höskuldi Björnssyni, Kristni Péturssyni og Ingunni Bjarnadóttur. Listvinafélagið er með heimasíðu sem heitir listvinir.is, þar á tímalínunni eru upplýsingar um listamenn í Hveragerði alveg frá 1931 og fram á þennan dag.

Á Blómstrandi dögum var afhjúpuð útisýning með 9 veggjum sem prýða hver einn listamann og sögu hans, hljóð - og myndverk sem hægt er að nálgast með appi. Hveragerði styrkti verkið myndarlega og á næsta ári verður sett upp síðari hluti sýningarinnar sem verður stór veggur hólfaður niður í einingar þar sem hægt verður að skipta út á skáldum og listamönnum.

Kristín þakkar Svani og kynnti nánar fræðslu og spjall í september auk þess sem síðasta miðvikudag í mánuði verður bíósýning undir stjórn Helga Kristmundssonar en hann hefur áður sýnt okkur nokkrar myndir.

Jóhann talaði um Púttið í Hamarshöllinni og sem byrjar 7. okt og er til 11. des. Jóhann kynnti grísinn sem mun geyma aðgangseyri 100 krónur fyrir hvern þátttakanda til að kaupa verðlaun fyrir en þegar grísinn er orðinn nægjanlega mettur segir Jóhann til og þá er hætt að greiða. Helga Haraldsdóttir stjórnar púttinu í fjarveru Jóhanns .

Sigurjón talaði um Hverafugla, brids og um ferðanefndina. Hann bar kveðju frá Önnu Jórunni sem var fjarverandi og minnti á fyrirhugaðar upptökur fyrir styrk frá Hljómlistafélaginu og einnig á afmælisboð frá Kór eldri borgara á Suðurnesjum þann 8. október. Ferðanefndin hefur skipulagt 3ja daga ferð og þar eru 2 herbergi laus ef áhugi er hjá einhverjum til að slást í hópinn. Fyrirhuguð er dagsferð um Reykjavíkursvæðið ca. í okt. nóv. Sigurjón sagði að tími hinna löngu ferðalaga væri sennilega liðinn vegna kostnaðar og fleira.

Kristín þakkar Sigurjóni og segir frá Keramik námskeiði sem fyrirhugað er í nóvember í Þorlákssetri, leiðbeinandi frá Keramikhofinu í Þorlákshöfn, 4 skipti, tilbúinn leir til að mála á.

Gísli segir frá viðburðum svo sem vorfagnaði sem haldinn var í Reykjafoss, ákaflega vel heppnaður með 80 félögum og ferð 20-25 félaga á Unaðsdaga í Stykkishólmi.

Kynning á rafhjólum.

Gestir funarins voru einnig þeir Örn Guðmundsson sem kynnti rafhjól og Svavar Kristinsson sem flytur inn hjólin og sagði frá þeim, Hann kvaðst nota rafmagnshjólið í verslun og ýmsa snúninga í Hveragerði dags daglega. Hann setur hjólið í samband yfir nótt, segir hjólin komast á allt að 25 km. hraða og einnig upp dálitla brekku. Hleðsla endist um 40 km. Þetta eru bæði 3hjól og 4hjól og eru á verðbilinu 169.000 - 199.000 sem er 4hjólið. Svavar segir engin réttindi þurfa til að aka hjólunum og engar tryggingar að greiða vegna þeirra. Panta þarf fyrir 1. nóv. ef þetta verð á að nást og þá koma hjólin í lok febrúar. Dekkin eru sögð endast um ár og hæð undir hjól er um 20 cm.

Kristín þakkar Svavari og Erni og gefur Auði Guðbrandsdóttur orðið undir liðnum önnur mál.

Auður segir gaman að sjá svo marga eldri borgara í félaginu en hún hafi verið að skoða félagaskrána og hún sé elsti skráði félaginn í FEBH.

Henni finnst ekki merkilegast að konur skuli hafa stjórnað félaginu fram á þetta ár, merkilegast hafi verið þegar félagið eignaðist eigið húsnæði, en fram að því var félagið á hrakhólum með eitt koffort undir allt sitt dót. Stjórnin var í árdaga dugleg að senda bréf út um allt sem henni fannst ástæða til að taka til eins og skrifa hreppsnefndinni og sóknarnefndinni og óskaði eftir lagfæringu á stéttinni framan við kirkjuna.

Fyrst eignaðist félagið aðalsalinn hér en siðan voru 2 skrifstofurými keypt sem úr varð innri salurinn.

Auður talaði um hve gaman væri að sjá fullt af ungu fólki á fundinum, mörg ný andlit sem hún hvetur til að taka þátt í starfseminni.

Auður þakkar formanni og stjórninni fyrir góð störf.

Kristín þakkar Auði og þar sem ekki fleiri óskuðu að taka til máls bað hún fundarmenn að standa upp og syngja eitt lag saman áður en kaffi og meðlæti væri snætt, Sigurjón tekur við greiðslu kr. 1.000,- per. mann.

Fundi slitið kl. 15:10. Fundarritari Sæunn Freydís Grímsdóttir.